**Vedlegg 3 til referat fra fylkesledermøte 3.-4. september 2020:**

**Oppsummerende notat fra diskusjonen i sak 5-20 Videre arbeid med organisasjonsutvikling i foreningen**

Synspunkter og kommentarer fremsagt i møtet:

Kommentarer til presentasjonen fra arbeidsgruppen fremført i møtet:

* Høringssvarene til organisasjonssaken i forkant av landsmøtet 2019 bør gjøres tilgjengelig for fylkeslederne og være en del av den bakgrunnsinformasjonen som ligger på fylkesledernes min side.
* Demokrati er ikke en del av organisasjonsutvalgets rapport. Det er derfor positivt at dette blir tema for å kunne ivareta spørsmålet om hvordan representasjonen skal gjøres for å sikre demokratiske prinsipper for deltakelse i foreningen.
* Et av målene med dette arbeidet må være å øke engasjementet i foreningen for å kunne få flere å velge mellom. Det vil styrke demokratiet.
* Det kan være litt kunstig med et så klart skille på alternativ I og alternativ II, da det bør være mulig å foreslå alternativer til organisasjonsmodell for det kommende landsmøtet i 2022.
* Arbeidsgruppen for samfunnspolitikk og samfunnsansvar må, på like linje med arbeidslivsutvalget, ha en dialog med fylkesavdelinger og lokallag. Kommunikasjon og samhandling kan styrkes ved økt bruk av digitale verktøy.
* Landsmøtet var opptatt av en nærmere kobling mellom fylkeslag og lokallag, samt det å skape mer aktivitet lokalt. Samfunnsviterforum kan derfor være noe å prøve ut for å stimulere til mer aktivitet lokalt.

Modellvalg og roller:

* Lettere å snakke om tiltak i prosess når man har valgt hovedalternativ. Modelldiskusjonen tar alt for mye tid, en kan velge å diskutere eller å få noe gjort. Det er viktig å jobbe med forbedringer.
* Fylkesavdelingenes kontakt med lokale tillitsvalgte, nettverksmøter. Det har vært vanskelig å få penger til dette.
* En må ikke legge ned fylkesavdelingene uten å ha en god erstatning. Bygge videre på det man har, men kanskje i en annen form.
* Tror man må bruke sekretariatet til å arrangere kurs lokalt, folk kan koble seg opp digitalt, kan bli kjent og etablere nettverk i etterkant.
* Alternativ II forutsetter satsning og initiativ i fylkesstyret for å få på plass flere lokale tillitsvalgte. Viktig å bygge ned skott mellom fylkesavdeling og lokale tillitsvalgte. Fylkesavdelingen må være brobygger og nettverksbygger mellom tillitsvalgte i samme region.
* Landsdekkende organisasjon – sekretariatet må støtte opp om aktiviteten ute.

Å få medlemmene til å engasjere seg og ikke minst bli tillitsvalgte:

* Siden foreningen ikke var moden for ny organisasjonsmodell, er det viktig å prøve ut samfunnsviterfora og se det an. Det oppleves veldig krevende å få opp engasjementet. Organisasjonsutvalget pekte på særlig to utfordringer: Lav lokal/regional aktivitet og lokallag uten tillitsvalgte. Det ser ut til at det særlig er nettverksbiten som trigger, men må ha et faglig innhold på samlinger.
* Legge premissene, avhengig av om man ønsker å jobbe videre med ny organisasjonsmodell eller ikke. Hvordan få opp engasjementet? Det er en demokratisk utfordring å få folk til å komme. Selv fra Sandefjord til Tønsberg.
* Hva skal til for at folk er villige til å delta? Frem til nå vært fysiske samlinger. Må bruke begge deler i kombinasjon fremover.
* Ikke enestående for Samfunnsviterne at det er tungt å engasjere medlemmene. Medlemsundersøkelsen viser at medlemmene ønsker faglige nettverk, men hvor bredt og hva vekker engasjementet rundt omkring i landet? Skal vi akseptere at folk ikke er engasjert? Småengasjerte tillitsvalgte, men når man har tatt alle kursene, hva kan foreningen tilby da?
* Ta vare på de som er engasjert i foreningen litt bredere, ikke bygge nye alternative nettverk. Omstilling er aktuelt på en samling, men ikke flere. Viktig med gode kurs.

Bruk av virkemidler:

* Digitalisering – løsning for å få til kontakt også med hensyn til valg i foreningen.
Teams – møteplasser. Å få opp engasjementet er løsningen.
* Et eksempel til etterfølgelse kan være å dele ansvaret i fylkesstyret: En gruppe som har kontakt mot tillitsvalgte og arrangerer kurs lokalt og en gruppe som tilbyr fagkvelder mv., slik de gjør det i Agder.
* Satse på digitale møteplasser i kombinasjon med fysiske møteplasser. Kan samarbeide om faglige temaer mv.
* Grunnlinja er bistand når medlemmene trenger det og høyere lønn. Ikke gjøre dette for omfattende, men la samfunnspolitikken forgreine seg ut i organisasjonen.
* Medlemmene deltar på møter når det serveres mat og presenteres bankfordeler mv.
* Plukke opp tillitsvalgte som allerede har vist et engasjement og bygge videre på dem.
* Lokale tillitsvalgte kan dra med seg medlemmene på arbeidsplassen inn i andre nettverk. Får vi medlemmene til å møtes, kan man finne ut hva de er opptatt av.
* Oslo støtter alternativ II. Opplever ikke de samme utfordringene som de andre fylkesavdelingene. Har mange ideer, men ikke nok folk til å gjennomføre. Har godt besøkte arrangementer en gang i måneden. Veldig vellykket med karrierekvelder. Kan åpnes opp for andre. Samfunnsviterforum kan være aktuelt som faglig supplement.
* Økningen i medlemsmassen gjør at det er flere å spille på til styrer og utvalg. Samfunnsviterfora kan dekke behovet for faglige nettverk.
* Digitalisering og robotisering. Foreningen har en kjemperolle framover – hvordan dette påvirker arbeidslivet framover.
* Ideologisk motivasjon, viktig med engasjement også når det går bra, men det blir fort «What`s in it for me?» Lokke medlemmene inn med det enkle, eks. forhandle lønn og medlemsfordeler, men de blir mer interessert etter hvert.
* Mange ulike faglige interesser i foreningen, men temaer som kan favne på tvers. Eks hva gjør man for å komme seg over i privat sektor, kan være tema på karrierekvelder.
* Vi må snakke om nettverk, etterlyst av mange. Også aktuelt for karriereutvikling, jobbskifte mv.

Som det framkommer av innspillene, har foreningen også innenfor dagens modell en del utfordringer med å bli mer aktuell, skape større engasjement lokalt og få til bedre samhandling mellom nivåene i foreningen. Dette er også oppsummert fra org. utvalget. Leder stilte spørsmålene: Hvilken prosess trenger vi i foreningen? Hvem skal involveres og på hvilken måte?

Fylkeslederne pekte på følgende tiltak:

* Fylkesavdelingene er ikke nok synlige for medlemmene og må «brandes». Dette har å gjøre med at fylkesavdelingene ikke skal håndtere bistand til enkeltmedlemmer. Dette står ikke i motsetning til at fylkesavdelingene kan være et bindeledd mellom lokale tillitsvalgte og bidra til å etablere møteplasser. Kan nå ut til medlemmene via lokale tillitsvalgte. Sekretariatet og hovedstyret må pushe fylkesavdelingene med hensyn til jobben som skal gjøres.
* Ønsker idemyldring sammen med sekretariatet om aktuelle temaer for samlinger og flere møteplasser for fylkeslederne for å utveksle konkrete erfaringer. Denne type møter kan fasiliteres av sekretariatet på Teams. Det kan også lages utviklingsprogram og gjennomføres opplæring for medlemmer i fylkesstyret hvor de lærer å lage gode arrangementer.
* Det ble også påpekt at det er for snevert å bare snakke med fylkesavdelingene om organisasjonsutvikling. Det er viktig å ha oppsøkende virksomhet ut til større lokallag også.
* Det er også viktig å ha et godt kurstilbud til medlemmene – gjerne digitalt i kombinasjon med fysisk oppmøte.
* Kan bli riktig med nye organisasjonsgrep på et senere tidspunkt. Mye av motstanden er fylkesavdelingenes opplevelse av demokratiske utfordringer i fylkesavdelingen. Mener at det vil bli en enda større utfordring uten fylkesavdelinger. Hovedstyret må foreta videre utredninger.